ดอลล์อ่อนค่าหนุนราคาทองคำปิดบวก
สัญญาทองคำตลาดนิวยอร์กปิดบวกเมื่อคืนนี้ (29 มิ.ย.) โดยได้แรงหนุนจากการอ่อนค่าของสกุลเงินดอลลาร์ นอกจากนี้ ความไม่แน่นอนของผลกระทบที่จะเกิดขึ้นหลังจากอังกฤษลงประชามติแยกตัวออกจากสหภาพยุโรป (Brexit) นั้น ยังคงเป็นปัจจัยกระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
30 มิ.ย. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.เพิ่มขึ้น 9 ดอลลาร์ หรือ 0.68% ปิด (29 มิ.ย.) ที่ระดับ 1,326.90 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 51.8 เซนต์ หรือ 2.90% ปิดที่ 18.407 ดอลลาร์/ออนซ์, สัญญาพลาตินัมส่งมอบเดือนต.ค.พุ่งขึ้น 32.9 ดอลลาร์ หรือ 3.36% ปิดที่ 1,013.50 ดอลล์/ออนซ์ และสัญญาพัลลาเดียมส่งมอบเดือนก.ย.ทะยานขึ้น 20.60 ดอลลาร์ หรือ 3.6% ปิดที่ 590.55 ดอลลาร์/ออนซ์
สัญญาทองคำได้รับแรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ โดยเมื่อดอลลาร์อ่อนค่าลง จะส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือสกุลเงินอื่นๆ
นอกจากนี้ นักลงทุนยังเข้าซื้อทองคำซึ่งเป็นสินทรัพย์ที่ปลอดภัย เนื่องจากความไม่แน่นอนของผลกระทบที่จะเกิดขึ้นจากปัจจัย Brexit โดยฟิทช์ เรทติ้งส์ คาดการณ์ว่า การลงทุนในอังกฤษจะลดลงราว 5% ในปีหน้า และดิ่งลง 15% ในปี 2018 อันเนื่องจากความไม่แน่นอนที่เกิดขึ้นหลังการลงประชามติออกจากสหภาพยุโรป ขณะที่ธุรกิจบางแห่งกำลังพักการลงทุน ทั้งนี้ ฟิทช์ยังได้ปรับลดคาดการณ์การขยายตัวทางเศรษฐกิจของอังกฤษลงจากระดับ 2% สู่ระดับ 1% ทั้งในปี 2017 และ 2018